INDOKOLÁS

Portugália az utóbbi időben növekvő nyomás alá került a pénzügyi piacokon, ami a portugál államháztartás fenntarthatóságával kapcsolatos aggályok erősödését tükrözi. A strukturális szempontból eredetileg is gyenge gazdaságot sújtó jelenlegi válság drámai hatást gyakorolt a portugál államháztartásra, ami végül az államkötvények felárának meredek emelkedéséhez vezetett. Miközben a hitelminősítők többször leminősítették a portugál államkötvényeket, az ország képtelenné vált arra, hogy a hosszú távú költségvetési fenntarthatósággal összeegyeztethető kamat mellett refinanszírozza magát. Ezzel párhuzamosan a külső forrásoktól jelentősen függő banki ágazat egyre inkább elszigetelődött a nemzetközi piaci finanszírozástól, és növekvő mértékben az eurórendszerből származó finanszírozásra van utalva.

A kormány ellenőrzésén kívül álló, rendkívüli fejlemények által okozott súlyos gazdasági és pénzügyi zavarokra tekintettel a portugál hatóságok 2011. április 7-én hivatalosan pénzügyi támogatást kértek az Európai Uniótól, az euróövezeti tagállamoktól és a Nemzetközi Valutaalaptól (IMF). E pénzügyi támogatás célja a gazdaság fenntartható növekedésének és a bizalomnak a visszaállítására irányuló szakpolitikai programhoz nyújtandó segítség, valamint Portugália, az euróövezet és az EU pénzügyi stabilitásának megőrzése. A Portugália által a Bizottság és a Tanács elé terjesztett gazdasági és pénzügyi kiigazítási programtervezet (a továbbiakban: a program) célja a pénzügyi piacok által az államba és a bankszektorba vetett bizalom helyreállítása, valamint a növekedés és a foglalkoztatás támogatása. A program három területen tervez átfogó intézkedéseket, amelyek az alábbiak: először, mélyreható és előrehozott strukturális reformok a potenciális növekedés élénkítése, munkahelyek teremtése és a versenyképesség javítása érdekében (többek között fiskális leértékeléssel). A program tartalmazza mindenekelőtt a munkaerőpiac, az igazságszolgáltatási rendszer, a hálózatos iparágak, valamint a lakásépítési és a szolgáltatási ágazat reformját a gazdaság növekedési potenciáljának erősítése, a versenyképesség javítása és a gazdasági kiigazítás megkönnyítése céljából. Másodszor, strukturális költségvetési intézkedésekkel alátámasztott, hiteles és kiegyensúlyozott költségvetési konszolidációs stratégia, valamint a köz- és magánszféra közötti partnerségek (PPP-k) és az állami tulajdonú vállalatok jobb költségvetési ellenőrzése, azzal a céllal, hogy a bruttó államadósságnak a GDP-hez viszonyított aránya középtávon határozottan csökkenő pályára kerüljön. A hatóságok kötelezettséget vállaltak arra, hogy a hiányt 2013-ig a GDP 3 %-ára csökkentik. Harmadszor, tartalékeszközökkel alátámasztott piaci mechanizmusok révén a pénzügyi ágazatnak a szabályozatlan tőkeáttétel-csökkentéssel szembeni védelmére irányuló erőfeszítések.

A program a 2011 és 2014 közötti időszakra vonatkozik. A program finanszírozási intézkedéscsomagja legfeljebb 78 milliárd EUR finanszírozási igényt fedez, ideértve az esetleges költségvetési finanszírozási igényeket és a bankrendszernek nyújtott támogatást. A Portugália európai partnerei által biztosított támogatás összesen 52 milliárd EUR-t tesz ki (legfeljebb 26 milliárd EUR az Európai Uniótól a 407/2010/EU tanácsi rendelettel létrehozott európai pénzügyi stabilizációs mechanizmus (EFSM) keretében és legfeljebb 26 milliárd EUR az európai pénzügyi stabilitási eszközből), miközben a Nemzetközi Valutaalap szintén körülbelül 26 milliárd EUR összegű hitelt nyújt kibővített megállapodás keretében. Ennek ismeretében az EFSM keretében Portugáliának nyújtandó uniós támogatás lehetővé tenné a gazdaság fenntartható növekedésének visszaállításához való hozzájárulást, a bankrendszer megfelelő működésének biztosítását, valamint az Unió és az euróövezet pénzügyi stabilitásának megőrzését. Az uniós támogatás kifizetésére legfeljebb 14 részfolyósítás révén kerül sor és azt gazdaságpolitikai feltételek teljesítéséhez kötik. A támogatásra az IMF által biztosított támogatás feltételeihez hasonló feltételeknek kell vonatkozniuk.

Javaslat

A TANÁCS VÉGREHAJTÁSI HATÁROZATA

a Portugáliának nyújtandó uniós pénzügyi támogatásról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendeletre[1] és különösen annak 3. cikke (2) bekezdésére,

tekintettel az Európai Bizottság javaslatára,

mivel:

(1) Portugália az utóbbi időben növekvő nyomás alá került a pénzügyi piacokon, ami a portugál államháztartás fenntarthatóságával kapcsolatos aggályok erősödését tükrözi. A strukturális szempontból eredetileg is gyenge gazdaságot sújtó jelenlegi válság drámai hatást gyakorolt az államháztartásra, ami végül az államkötvények felárának meredek emelkedéséhez vezetett. Miközben a hitelminősítők többször leminősítették a portugál államkötvényeket, az ország képtelenné vált arra, hogy a hosszú távú költségvetési fenntarthatósággal összeegyeztethető kamat mellett refinanszírozza magát. Ezzel párhuzamosan a külső forrásoktól jelentősen függő banki ágazat egyre inkább elszigetelődött a piaci finanszírozástól.

(2) A kormány ellenőrzésén kívül álló, rendkívüli fejlemények által okozott súlyos gazdasági és pénzügyi zavarokra tekintettel a portugál hatóságok 2011. április 7-én hivatalosan pénzügyi támogatást kértek az Európai Uniótól, az euróövezeti tagállamoktól és a Nemzetközi Valutaalaptól (IMF) – e pénzügyi támogatás célja a gazdaság fenntartható növekedésének és a bizalomnak a visszaállítására irányuló szakpolitikai programhoz nyújtandó segítség, valamint Portugália, az euróövezet és az EU pénzügyi stabilitásának megőrzése. 2011. május 3-án megállapodás jött létre a kormány és a Bizottság/IMF/EKB képviselői között a 2014 közepéig tartó átfogó hároméves szakpolitikai programról, amely a gazdaság- és pénzügypolitikáról szóló megállapodásban és a konkrét gazdaságpolitikai feltételekről szóló egyetértési megállapodásban kerül rögzítésre. Ezt a szakpolitikai programot támogatta a két legnagyobb ellenzéki párt is.

(3) A Portugália által a Bizottság és a Tanács elé terjesztett gazdasági és pénzügyi kiigazítási programtervezet (a továbbiakban: a program) célja a pénzügyi piacok által az államba és a bankszektorba vetett bizalom helyreállítása, valamint a növekedés és a foglalkoztatás támogatása. A program három területen tervez átfogó intézkedéseket, amelyek az alábbiak: először, mélyreható és előrehozott strukturális reformok a potenciális növekedés élénkítése, munkahelyek teremtése és a versenyképesség javítása érdekében (többek között fiskális leértékeléssel). A program tartalmazza mindenekelőtt a munkaerőpiac, az igazságszolgáltatási rendszer, a hálózatos iparágak, valamint a lakásépítési és a szolgáltatási ágazat reformját a gazdaság növekedési potenciáljának erősítése, a versenyképesség javítása és a gazdasági kiigazítás megkönnyítése céljából. Másodszor, strukturális költségvetési intézkedésekkel alátámasztott, hiteles és kiegyensúlyozott költségvetési konszolidációs stratégia, valamint a köz- és magánszféra közötti partnerségek (PPP-k) és az állami tulajdonú vállalatok jobb költségvetési ellenőrzése, azzal a céllal, hogy a bruttó államadósságnak a GDP-hez viszonyított aránya középtávon határozottan csökkenő pályára kerüljön. A hatóságok kötelezettséget vállaltak arra, hogy a hiányt 2013-ig a GDP 3 %-ára csökkentik. Harmadszor, tartalékeszközökkel alátámasztott piaci mechanizmusok révén a pénzügyi ágazatnak a szabályozatlan tőkeáttétel-csökkentéssel szembeni védelmére irányuló erőfeszítések.

(4) A nominális GDP növekedésére vonatkozó jelenlegi bizottsági előrejelzések alapján (2011-ben –1,2 %, 2012-ben –0,5 %, 2013-ban 2,5 % és 2014-ben 3,9 %) a költségvetési célok összhangban vannak az adósság-GDP arány pályájával, ami 2011-ben 101,7 %, 2012-ben 107,4 %, 2013-ban 108,6 % és 2014-ben 107,6 %. Így az adósság GDP-hez viszonyított aránya 2013-ban stabilizálódna, majd ezután – a hiány további csökkenését feltételezve – csökkenő pályára kerülne. Az adósság dinamikáját számos vonal alatti művelet befolyásolja, amelyek az előrejelzés szerint 2011-ben GDP-arányosan 1,75 százalékponttal, 2012 és 2014 között pedig 0,75 százalékponttal növelik az adósság GDP-hez viszonyított arányát. Ezek jelentős pénzügyieszköz-beszerzéseket foglalnak magukban, mindenekelőtt esetleges banki feltőkésítések és az állami tulajdonú vállalatok finanszírozása céljából, ami 2011 és 2014 között évente a GDP 0,5%-át teszi ki. Másrészt a privatizációs bevételek, amelyek 2013-ig körülbelül a GDP 3%-át jelentik, hozzájárulnak az adósságcsökkentésre irányuló erőfeszítésekhez.

(5) A Bizottság által az Európai Központi Bankkal (EKB) és a Nemzetközi Valutaalappal (IMF) együttműködve elvégzett értékelés szerint Portugália finanszírozási igénye a 2011 júniusa és 2014 közepe közötti időszakban összesen 78 milliárd (78 000 millió) EUR. A jelentős költségvetési kiigazítás ellenére az állam esetében a finanszírozási hiány a programidőszakban elérheti a 63 milliárd EUR-t. Ez az esedékes hosszú lejáratú adósság tekintetében 2013 első feléig 0 %-os, majd ezt követően 100 %-os refinanszírozási mértéket feltételez. Portugália vélhetően képes lesz refinanszírozni jelenleg fennálló rövid lejáratú adósságállományát, miközben a program finanszírozási tartalékot is előír a Bizottság finanszírozási alapforgatókönyvétől való váratlan eltérések esetére. A programban vázolt, a portugál bankrendszerbe vetett bizalom tartós helyreállítását célzó pénzügyi ágazati stratégia szükségessé teszi, hogy a bankcsoportok alaptőkéjének („1. szintű tőke”) aránya 2010 végéig 9 %-ra, 2012 végéig pedig 10 %-ra növekedjen. A program legfeljebb 12 milliárd EUR összegű banki támogatást tartalmaz a szükséges tőke biztosításához, amennyiben piaci megoldásra nincs lehetőség. A tényleges finanszírozási igény azonban lényegesen alacsonyabb lehet, különösen, ha a piaci feltételek jelentős mértékben javulnak és a programidőszakban nem következnek be súlyos, váratlan banki veszteségek.

(6) A program finanszírozása külső források felhasználásával történik. Az Unió a 407/2010/EU tanácsi rendelettel létrehozott európai pénzügyi stabilizációs mechanizmus (EFSM) keretében és az európai pénzügyi stabilitási eszközből legfeljebb 52 milliárd EUR összegű támogatást nyújt Portugáliának. Emellett Portugália kibővített megállapodás alapján [23,44664 milliárd] SDR ([2011. május 5-i] árfolyamon 26 milliárd EUR-nak megfelelő) összegű hitelt kért az IMF-től. Az EFSM keretében nyújtott támogatásra az IMF által biztosított támogatás feltételeihez hasonló feltételeknek kell vonatkozniuk. Az uniós pénzügyi támogatást a Bizottságnak kell kezelnie.

(7) A Tanácsnak rendszeresen meg kell vizsgálnia a Portugália által végrehajtott gazdaságpolitikát.

(8) A portugál hatóságokkal egyeztetett konkrét gazdaságpolitikai feltételeket indokolt a konkrét gazdaságpolitikai feltételekről szóló egyetértési megállapodásban (a továbbiakban: egyetértési megállapodás) rögzíteni. A részletes pénzügyi feltételeket a hitelmegállapodásban kell meghatározni.

(9) A Bizottságnak ellenőrző látogatások és a portugál hatóságoktól kért rendszeres jelentések útján rendszeres időközönként indokolt megvizsgálnia, hogy teljesülnek-e a támogatáshoz csatolt gazdaságpolitikai feltételek.

(10) A program végrehajtása során célszerű, hogy a Bizottság további szakpolitikai tanácsokat, egyes területeken pedig technikai segítséget nyújtson Portugáliának.

(11) Az uniós pénzügyi támogatás által finanszírozott műveleteknek összhangban kell lenniük az Unió szakpolitikáival és meg kell felelniük az uniós jogszabályoknak. A pénzügyi intézmények támogatására irányuló intervenciókat a versenyjogra vonatkozó uniós előírásokkal összhangban kell végrehajtani.

(12) A támogatás tervezett célja, hogy alátámassza a program sikeres végrehajtását,

ELFOGADTA EZT A HATÁROZATOT:

1. cikk

1. Az Unió hitelt bocsát Portugália rendelkezésére legfeljebb 26 milliárd EUR összegben, legfeljebb 7,5 éves átlagos futamidővel.

2. A pénzügyi támogatás e határozat hatálybalépését követő első napon kezdődő három éven belül vehető igénybe.

3. A Bizottság az uniós pénzügyi támogatást legfeljebb 14 részfolyósítás keretében bocsátja Portugália rendelkezésére. Ezek kifizetése egy vagy több részletben történhet. Az első részfolyósítás keretében kifizetett részletek futamideje hosszabb lehet az (1) bekezdésben említett maximális átlagos futamidőnél. Ebben az esetben a további részletek futamidejét úgy kell megállapítani, hogy az összes részfolyósítás teljesítése után elérjék az (1) bekezdésben említett maximális átlagos futamidőt.

4. Az első részletet a hitelmegállapodás és az egyetértési megállapodás hatálybalépésétől függően szabadítják fel. Ezt követően minden felszabadítás az EKB-val konzultálva végrehajtott, Portugália (e határozatban és az egyetértési megállapodásban meghatározott) általános gazdaságpolitikai feltételeknek való megfelelésére vonatkozó bizottsági felülvizsgálat kedvező eredményének függvénye.

5. Minden egyes részlet esetében Portugália viseli az uniós finanszírozás tényleges költségét, valamint egy, 215 bázispontot kitevő kamatrést, amely az IMF-támogatás feltételeihez hasonló feltételeket eredményez.

6. Emellett Portugália viseli a 407/2010/EU rendelet 7. cikkében említett költségeket.

7. Amennyiben a hitel finanszírozása megköveteli, úgy meg kell engedni, hogy a legmagasabb hitelminősítéssel rendelkező felek bevonásával kamatlábcsere-ügyletek, valamint előrehozott hitelfelvétel körültekintő alkalmazására kerüljön sor.

8. A Bizottság dönt a további részfolyósítások nagyságáról és rendelkezésre bocsátásáról. A Bizottság dönt a részletek nagyságáról.

2. cikk

1. A támogatást a Bizottság kezeli oly módon, hogy az megfeleljen Portugália vállalásainak.

2. A Bizottság az EKB-val konzultálva megállapodik a portugál hatóságokkal a pénzügyi támogatáshoz csatolt – a 3. cikkben meghatározott – konkrét gazdaságpolitikai feltételekről. Ezeket a feltételeket az (1) bekezdésben említett vállalásokkal összhangban lévő egyetértési megállapodásba kell foglalni, amelyet a Bizottság és a portugál hatóságok írnak alá. A részletes pénzügyi feltételeket a Bizottsággal kötendő hitelmegállapodásban kell rögzíteni.

3. A Bizottságnak rendszeres időközönként meg kell vizsgálnia, hogy teljesülnek-e a támogatáshoz csatolt gazdaságpolitikai feltételek, és minden egyes részfolyósítás előtt jelentést kell tennie a Gazdasági és Pénzügyi Bizottságnak. A portugál hatóságok e célból teljes mértékben együttműködnek a Bizottsággal és az EKB-val, és minden szükséges információt a rendelkezésükre bocsátanak. A Bizottság folyamatosan tájékoztatja a Gazdasági és Pénzügyi Bizottságot a felvett hitelek refinanszírozásának és a pénzügyi feltételek átalakításának lehetőségeiről.

4. Portugália a makroszintű pénzügyi stabilitás céljából további konszolidációs intézkedéseket fogad el és hajt végre, amennyiben a támogatási program során ilyen intézkedések szükségessé válnak. A portugál hatóságok ezeknek a további intézkedéseknek az elfogadása előtt előzetesen konzultációt folytatnak a Bizottsággal és az EKB-val.

3. cikk

1. A Tanács ezúton jóváhagyja a portugál hatóságok által összeállított gazdasági és pénzügyi kiigazítási programot (a továbbiakban: a program).

2. Az első részletet követően a további részletek folyósítására a program kielégítő végrehajtása, mindenekelőtt az egyetértési megállapodásban rögzített konkrét gazdaságpolitikai feltételek teljesítése alapján kerül sor. E feltételek között szerepelniük kell többek között az e cikk (4)–(8) bekezdésében előírt intézkedéseknek.

3. Az államháztartási hiány a túlzott hiány esetén követendő eljárás követelményeivel összhangban nem haladhatja meg a következő értékeket: 2011-ben 10 068 millió EUR-t (a jelenlegi előrejelzések alapján ez a GDP 5,9 %-a), 2012-ben 7 645 millió EUR-t (a GDP 4,5 %-a), és 2013-ban 5 224 millió EUR (a GDP 3,0 %-a). Az államháztartási hiány kiszámítása során figyelmen kívül kell hagyni a kormány pénzügyi ágazati stratégiájával összefüggő banktámogatási intézkedések esetleges költségvetési költségeit. A konszolidációt kiváló minőségű állandó intézkedések révén és a sérülékeny csoportokra gyakorolt hatást minimalizálva kell megvalósítani.

4. Portugália a megjelölt év vége előtt elfogadja az (5)–(8) bekezdésben részletezett intézkedéseket, a 2011–2014-re vonatkozó pontos határidőket az egyetértési megállapodás tartalmazza. A céloktól való eltérés esetén Portugália készen áll további konszolidációs intézkedések meghozatalára annak érdekében, hogy 2013-ra a GDP 3 %-a alá csökkentse a hiányt.

5. Portugália az egyetértési megállapodásban részletezett feltételekkel összhangban 2011 végéig elfogadja a következő intézkedéseket:

a) Portugália teljes egészében végrehajtja a 2011. évi költségvetésben előirányzott, mintegy 9 milliárd EUR-t kitevő költségvetési konszolidációs intézkedéseket, valamint a 2011 májusa előtt bevezetett, 400 millió EUR-t meghaladó értékű további intézkedéseket. Ezen intézkedések célja az államháztartási hiány csökkentése a (3) bekezdésben meghatározott időkereten belül. A 2011. évi költségvetésben előirányzott, 3,4 milliárd EUR értékű bevételi intézkedéseket a társadalombiztosítási járulékok szigorúbb ellenőrzések és a gyakornokok járulékainak kötelezővé tétele révén történő növelése egészíti ki. A 2011. évi költségvetésben szereplő kiadási intézkedéseken felül további intézkedéseket kell végrehajtani, többek között megtakarításokat kell elérni az egészségügyi szektorban, csökkenteni kell az állami tulajdonban lévő vállalatok támogatását és a társadalmi transzfereket.

b) Portugália a hiteles költségvetési stratégiát érvényesítő és a költségvetési keretet erősítő intézkedéseket fogad el. Portugália maradéktalanul végrehajtja az új költségvetési kerettörvényben rögzített intézkedéseket, ideértve egy középtávú költségvetési keret kidolgozását, a költségvetési stratégia alapos elemzését és egy független költségvetési tanács létrehozását. A helyi és regionális finanszírozási kereteket összhangba hozzák az új költségvetési kerettörvénnyel. Portugália fokozza az államháztartás felügyeletét és az arról való jelentéskészítést, különös tekintettel a hátralékokra. Portugália a költségvetési folyamat részeként megkezdi a költségvetési kockázatok szisztematikus és rendszeres elemzését, beleértve a köz- és magánszféra közötti partnerségekből (PPP-k) és az állami tulajdonú vállalatokból eredő kockázatokat.

c) Portugália elfogadja a végkielégítések korlátozása és a rugalmasabb munkaidő-beosztás révén a munkaerőpiac megerősítését célzó intézkedések első csomagját.

d) Az energiaágazatban Portugália intézkedéseket hoz a belépés megkönnyítésére, az ibériai gázpiac létrehozásának ösztönzésére, és a villamosenergia-termeléshez kapcsolódó támogatási és kompenzációs programok felülvizsgálatára. A többi hálózatos iparág, különösen a közlekedés, a telekommunikáció és a postai szolgáltatások tekintetében Portugália további intézkedéseket fogad el a verseny és a rugalmasság ösztönzésére.

e) Portugália sürgősen fellép a verseny és a gazdaság alkalmazkodóképességének megerősítése érdekében. Ez magában foglalja többek között az állam vállalatokban meglévő különleges jogainak megszüntetését, a versenyjog felülvizsgálatát hatékonyságának növelése érdekében, valamint a szolgáltatási szektorban a letelepedésre és a határon átnyúló szolgáltatásnyújtásra vonatkozó követelmények mérséklését.

f) Portugália javítja a közbeszerzési gyakorlatot és a közbeszerzésre vonatkozó szabályokat, hozzájárulva ezzel az üzleti környezet versenyképességének fokozásához és a közkiadások hatékonyabbá tételéhez.

6. Portugália az egyetértési megállapodásban részletezett feltételekkel összhangban 2012 során elfogadja a következő intézkedéseket:

a) A 2012. évi költségvetésbe beépítik az adórendszer költségvetés-semleges, a munkaerőköltségek csökkentését és a versenyképesség ösztönzését célzó újrakalibrálását.

b) A 2012. évi költségvetés összesen legalább 5,1 milliárd EUR összegben tartalmaz az államháztartási hiány 3. cikk (3) bekezdésében meghatározott időtartamon belül történő csökkentéséhez szükséges költségvetési konszolidációs intézkedéseket.

c) A költségvetés 2012-ben legalább 3,5 milliárd EUR-val csökkenti a kiadásokat, többek között a következők révén: a központi államigazgatás teljes körű átszervezése, a duplikációk és a hatékonyság egyéb hiányainak megszüntetése; az önkormányzatok és körzetek számának csökkentése; megszorítások az oktatás és az egészségügy terén, alacsonyabb transzfer a regionális és helyi hatóságoknak, a közszférában foglalkoztatottak számának csökkentése, a nyugdíjak kiigazítása; valamint a tőkekiadások és egyéb kiadások csökkentése a programban meghatározottak szerint.

d) A bevételi oldalon a költségvetés egy teljes évben mintegy 1,5 milliárd EUR-t kitevő bevételi intézkedéseket tartalmaz, többek között a következőket: a társasági adó és a személyi jövedelemadó alapjának szélesítése az adókedvezmények és a különleges adóprogramok csökkentése révén; a nyugdíjakra és a munkavégzésből származó jövedelemre alkalmazott személyijövedelemadó-kedvezmények közötti konvergencia biztosítása; az ingatlanadózás módosítása a mentességek számának jelentős csökkentése révén; a héa-alap szélesítése a mentességek számának csökkentése, valamint a csökkentett, közepes, illetve magas kulccsal adózó áruk és szolgáltatások jegyzékének újrarendezése révén; valamint a jövedéki adók emelése. Ezeket az intézkedéseket az adócsalás, a csalás és az adójogszabályok be nem tartása elleni küzdelmet célzó fellépéssel kell kiegészíteni.

e) Portugália a költségvetési kockázatok PPP-szerződések megkötése előtti értékelésére megerősített jogi és intézményi keretet állít fel. Hasonlóképpen Portugália jogszabályt fogad el az állami tulajdonú vállalatok létrehozásának és működésének központi, regionális és helyi szintű szabályozására. Portugália mindaddig nem köt új PPP-szerződést és nem hoz létre új állami tulajdonú vállalatot, amíg végre nem hajtották a felülvizsgálatokat és életbe nem lépett az új jogi struktúra.

f) Portugália egyetlen intézmény létrehozása, az önkormányzati irodák számának csökkentése és az adóhatározatok elleni fellebbezési rendszerben még meglévő szűk keresztmetszetek felszámolása révén korszerűsíti adóigazgatását.

g) Portugália a munkanélküli-biztosítási rendszert megreformáló jogszabályt vezet be, többek között 18 hónapra csökkenti a munkanélküli-biztosítási ellátás maximális időtartamát, a szociális támogatási index 2,5-szeresére korlátozza a munkanélküli-járadék felső határát, fokozatosan csökkenti a járadék összegét a munkanélküliség időtartama alatt, csökkenti a minimális járulékfizetési időszakot, a munkanélküli-biztosítást pedig kiterjeszti az önfoglalkoztatók bizonyos kategóriáira. A jelenlegi gyakorlatok felülvizsgálatát és egy egyeztetett cselekvési tervet követően megerősítik az aktív munkaerő-piaci politikákat.

h) A végkielégítések rendszerét az egyetértési megállapodásban részletezett feltételekkel alapján összhangba hozzák a más uniós tagállamokban alkalmazott gyakorlattal.

i) Az egyetértési megállapodással összhangban mérséklik a túlmunka díjazására vonatkozó szabályok szigorúságát, és rugalmasabb munkaidő-beosztást vezetnek be.

j) Portugália a makrogazdasági egyensúlytalanságok korrekciója érdekében ösztönzi a munkahelyteremtésre és a vállalkozások versenyképességének javítására irányuló célkitűzésekkel összhangban lévő bérfejlesztést. A minimálbérek növelésére kizárólag akkor kerül sor, ha azt a gazdasági és munkaerő-piaci fejlemények indokolják. Intézkedéseket hoznak a jelenlegi béralku-rendszerekben fellelhető hiányosságok rendezésére, ideértve a kollektív szerződések kiterjesztési feltételeit és módját újradefiniáló, valamint a vállalati szintű megállapodásokat megkönnyítő jogszabályokat.

k) Cselekvési tervet készítenek a középfokú oktatás és a szakképzés minőségének javítására.

l) Az igazságszolgáltatási rendszer működését javítják az igazságszolgáltatási reform ütemtervében javasolt intézkedések végrehajtása, valamint a még lezáratlan ügyek feldolgozása és auditálása révén, annak érdekében, hogy az intézkedéseket a bírósági hátralékok felszámolására és az alternatív vitarendezési eljárások elősegítésére irányítsák.

m) A nemzeti szabályozó hatóságok függetlenségének és forrásainak megerősítése révén javítani kell a versenyjogi keretet. A szakmai képesítésekre vonatkozó keret javításával és a szabályozott szakmákra vonatkozó korlátozások megszüntetésével liberalizálni kell a szakmai szolgáltatásokat.

n) A villamos energia és a gáz kiskereskedelmi piacán megszüntetik a szabályozott díjakat.

7. Portugália az egyetértési megállapodásban részletezett feltételekkel összhangban 2013 során elfogadja a következő intézkedéseket:

a) A 2013. évi költségvetés összesen legalább 3,2 milliárd EUR összegben tartalmaz az államháztartási hiány 3. cikk (3) bekezdésében meghatározott időtartamon belül történő csökkentéséhez szükséges költségvetési konszolidációs intézkedéseket. A kiadási oldalon a költségvetés a kiadások legalább 2,5 milliárd EUR-s csökkentését biztosítja 2013-ra – a következők révén: a központi államigazgatás, az oktatás és az egészségügy kiadásainak csökkentése; alacsonyabb transzferek a helyi és regionális hatóságoknak;a közszférában dolgozók számának csökkentése; valamint az állami tulajdonú vállalatok költségeinek csökkentése.

b) A költségvetés bevételi intézkedéseket is tartalmaz, többek között a következőket: a társasági adó és a személyi jövedelemadó alapjának további szélesítése, magasabb jövedékiadó-kulcsok, változások az ingatlanadózásban – mindezek együttesen csaknem 0,8 milliárd EUR többletbevételt biztosítanak. Portugália javítja az üzleti környezetet azáltal, hogy az egyszerűsítési reformoknak (egyablakos ügyintézési pontok és az engedélyezés alól mentesülő projektek) a gazdaság valamennyi ágazatára történő kiterjesztése révén csökkenti az adminisztratív terheket; valamint azáltal, hogy többek között a kereskedelmi ügyletekhez kapcsolódó késedelmes fizetések elleni fellépésről szóló, 2011/7/EU irányelv végrehajtása révén enyhíti a kkv-k hitelkorlátozását.

c) Portugália befejezi a lezáratlan bírósági ügyek felszámolását.

8. A pénzügyi ágazatba vetett bizalom helyreállítása érdekében Portugáliának kellő mértékű újratőkésítést és szabályos tőkeáttétel-csökkentést kell végrehajtania a bankszektorban, és le kell zárnia a Banco Português de Negócios ügyét. E tekintetben Portugália kidolgozza és egyezteti az Európai Bizottsággal, az EKB-val és az IMF-fel a portugál bankcsoportok jövőbeli struktúrájára és működésére vonatkozó stratégiát, amelynek segítségével megőrizhető a pénzügyi stabilitás. Ennek keretében Portugália különösen:

a) megkönnyíti az államilag garantált bankkötvények kibocsátását 35 millió EUR-ig, beleértve a támogatási intézkedések meglévő csomagját is,

b) 2011. május végéig bejelenti az alaptőke-megfelelési mutató minimumának növelését: 2011 végére 9 %-ra és 2012 végére 10 %-ra, a bankok számára pedig előírja, hogy 2011. június végéig mutassák be, hogyan kívánnak megfelelni e követelményeknek;

c) egyértelmű időszaki tőkeáttételimutató-célokat határoz meg a bankok számára, és 2011 során megerősíti a szolvencia és a tőkeáttétel-csökkentés értékelésére szolgáló keretet;

d) biztosítja az állami tulajdonban lévő Caixa Geral de Depositos racionalizálását annak érdekében, hogy az alapvető banki tevékenységekkel foglalkozó ágának tőkealapját a szükségleteknek megfelelően növelni lehessen, és beindítja a Banco Português de Negócios gyorsított eljárásban történő eladását. E célból Portugália az állami támogatások ellenőrzésére vonatkozó szabályok szerinti jóváhagyásra új tervet nyújt be a Bizottsághoz;

e) a betétesek védelme és a szerkezetátalakítás megkönnyítése érdekében 2011 végéig módosítja a bankok és vállalkozások szanálásáról szóló jogszabályokat, valamint a betétgarancia-alapra és a mezőgazdasági hitelintézetek számára létrehozott garanciaalapra vonatkozó jogszabályokat.

9. A program feltételeinek zökkenőmentes betartása érdekében és az egyensúlytalanságok fenntartható módon történő megszüntetésének előmozdítása céljából a Bizottság a költségvetési, pénzpiaci és strukturális reformokkal kapcsolatban folyamatosan tanácsokat és útmutatást nyújt az országnak. A Portugáliának nyújtandó segítség keretén belül a Bizottság – az IMF-fel és az EKB-val együttműködve – rendszeres időszakonként felülvizsgálja a megegyezés szerinti intézkedések hatékonyságát, gazdasági és társadalmi hatását, és ajánlást tesz a növekedés és munkahelyteremtés fokozásához szükséges korrekciókra, biztosítva a szükséges költségvetési konszolidációt és minimalizálva a káros társadalmi hatásokat, különös tekintettel a portugál társadalom legsérülékenyebb csoportjaira.

4. cikk

Portugália külön számlát nyit a Portugál Nemzeti Banknál az uniós pénzügyi támogatás kezelésére.

5. cikk

Ennek a határozatnak a címzettje Portugália.

6. cikk

Ezt a határozatot az Európai Unió Hivatalos Lapjában ki kell hirdetni.

Kelt …-án/-én

a Tanács részéről

az elnök

A KÖLTSÉGVETÉSRE GYAKOROLT HATÁSRÓL SZÓLÓ KIMUTATÁS

(vö. a belső szabályzat 16. cikkével)

SZAKPOLITIKAI TERÜLET: 01. CÍM – GAZDASÁGI ÉS PÉNZÜGYEK

TEVÉKENYSÉG: PÉNZÜGYI MŰVELETEK ÉS ESZKÖZÖK

A FELLÉPÉS MEGNEVEZÉSE: EURÓPAI PÉNZÜGYI STABILIZÁCIÓS MECHANIZMUS – PÉNZÜGYI TÁMOGATÁS PORTUGÁLIÁNAK

1. A JAVASLAT CÍME: ÉRINTETT KÖLTSÉGVETÉSI TÉTEL ÉS CÍM

01 04 01 03. jogcím — Az európai pénzügyi stabilizációs mechanizmus keretében nyújtandó pénzügyi támogatás céljából felvett uniós kölcsönökre vonatkozó európai uniós garancia

2. JOGALAP:

A Tanács 407/2010/EU rendelete.

3. A PÉNZÜGYI ÉV ÁTFOGÓ ADATAI (EURÓBAN)

Itt látható az Európai Unió által vállalt garancia szerkezete. Segítségével a Bizottság képes lehet az adósság (tőkeösszeg, kamatok és egyéb költségek) visszafizetésére, ha az adós (Portugália) esetleg nem teljesítene.

A költségvetési garanciát tükröző („p.m.” jelzetű) költségvetési tétel csak akkor aktiválódik, ha a garanciát ténylegesen lehívják. A költségvetési garanciát rendes körülmények között várhatóan nem hívják le.

3a. – Tárgyév

Nem releváns

Kötelezettségvállalási előirányzat |

Eredeti előirányzat a pénzügyi évre (költségvetés) |

Átcsoportosítások |

További előirányzat |

Összes előirányzat |

Más munkaprogram által már elkülönített előirányzatok |

Rendelkezésre álló egyenleg |

Összeg a javasolt fellépés esetében |

3b. – Átvitt összegek

Nem releváns

Kötelezettségvállalási előirányzat |

Átvitt összegek |

Más munkaprogram által már elkülönített előirányzatok |

Rendelkezésre álló egyenleg |

Összeg a javasolt fellépés esetében |

3c. – Következő pénzügyi év

Nem releváns

Kötelezettségvállalási előirányzat |

Eredeti előirányzat a pénzügyi évre (költségvetés) | p.m. |

Átcsoportosítások |

További előirányzat |

Összes előirányzat |

Más munkaprogram által már elkülönített előirányzatok |

Rendelkezésre álló egyenleg |

Összeg a javasolt fellépés esetében | p.m. |

4. AZ INTÉZKEDÉS LEÍRÁSA

A javasolt, Portugáliának nyújtandó középtávú pénzügyi támogatás 26 milliárd EUR összegű uniós hitelből áll (ezt az Unió a nemzetközi tőkepiacokon történő hitelfelvétellel fedezi). A hitelt egy nemzetközi finanszírozási csomag keretében nyújtják. A Portugália uniós partnerországai által nyújtott hitelek tartalmazzák az európai pénzügyi stabilitási eszközből adott hozzájárulást (26 milliárd EUR). Emellett Portugália kibővített megállapodás keretében hitelt kért a Nemzetközi Valutaalaptól, […] milliárd SDR összegben (körülbelül 26 milliárd EUR). A Portugáliának nyújtandó uniós pénzügyi támogatás célja, hogy hozzájáruljon a gazdaság fenntartható növekedésének helyreállításához és a bankrendszer megfelelő működésének biztosításához. Ugyanakkor ez a támogatás – a bizalom helyreállítása révén – segíti megőrizni az Unió és az euróövezet pénzügyi stabilitását.

Az Unió által Portugáliának nyújtandó támogatás finanszírozása céljából tőkepiacokon vagy pénzügyi intézményektől felvett hiteleket az uniós költségvetés fedezi. A Portugáliának nyújtandó hitelek tőkeösszege 26 milliárd EUR.

Az Európai Unió költségvetése által vállalt garancia szerkezete lehetővé teszi, hogy Portugália nemteljesítése esetén a Bizottság képes legyen az adósság visszafizetésére.

Annak érdekében, hogy kötelezettségeinek eleget tudjon tenni, a Bizottság igénybe veheti készpénztartalékait az adósság átmeneti fedezésére. Ebben az esetben az Európai Közösségek saját forrásainak rendszeréről szóló 2007/436/EK, Euratom határozat végrehajtásáról szóló, 2000. május 22-i 1150/2000/EK, Euratom tanácsi rendelet (HL L 130., 2000.5.31., 1. o.) 12. cikke alkalmazandó.

5. AZ ELFOGADOTT SZÁMÍTÁSI MÓDSZER

Tárgytalan.

6. FIZETÉSI ÜTEMTERV (EURÓBAN)

Tárgytalan.

Megnevezés | Előirányzatok | Kifizetések |

[n]. év | [n+1]. év | [n+2]. év | [n+3]. év | Későbbi pénzügyi évek |

[n]. év |

[n+1]. év |

[n]. év |

[n+1]. év |

Összesen |

[1] HL L 118., 2010.5.12., 1. o.